Asociația Salvați Bucureștiul va sesiza Delegația Comisiei Europene pentru Mecanismul de Cooperare si Verificare (MCV), care va vizita România săptămâna viitoare, asupra faptul că judecătorii Curții de Apel Iași au acceptat ca ”specialist independent” într-un proces în care compania Chevron este parte, un geolog aflat sub contract cu Chevron, se arată într-un comunicat al asociației remis astăzi (miercuri) presei.

Despre ce este vorba. În 29.06.2012, Consiliul Local al Comunei Băcani, Județul Vaslui, a emis o hotărâre prin care interzicea explorarea și exploatarea gazelor de șist pe teritoriul comunei. Hotărârea a fost atacată în instanță de Prefectul Județului Vaslui. Dosarul a fost înregistrat cu numărul 2658/89/2013 și a fost judecat în fond de Tribunalul Vaslui și în recurs de Curtea de Apel Iași. În dosar au intervenit Chevron România în favoarea Prefectului Județului Vaslui și Asociația Salvați Bucureștiul în favoarea Consiliului Local.

Chestiunea esențială supusă judecății a fost dacă gazale de șist sunt prevazute de Legea petrolului 238/2004. Dacă gazele de șist sunt prevăzute de Legea petrolului, ele sunt în proprietatea statului și Consiliul Local nu se poate pronunța asupra lor. Dacă însă gazele de șist nu sunt prevăzute de Legea petrolului, sunt în proprietatea comunei și Consiliul Local se poate pronunța asupra lor.

Pentru a se lămuri asupra acestei chestiuni tehnice, Curtea de Apel Iași a solicitat Universității Alexandru Ioan Cuza din Iași să numească trei geologi în calitate de specialiști independenți. Universitatea Alexandru Ioan Cuza, prin Departamentul de Geologie, avea în desfășurare contractul de servicii nr. C981073 cu Chevron România, pe perioada 2012-2015. Practic întreg Departamentul de Geologie era plătit de Chevron Romania prin acest contract de servicii.

Fără a înștiința Curtea de Apel Iași asupra acestul fapt, Universitatea Alexandru Ioan Cuza a numit trei geologi, fiecare dintre ei plătiți individual de Chevron prin contractul de servicii menționat. Curtea de Apel a ales prin tragere la sorți pe geologul Daniel Țabără. Faptul că este plătit de Chevron prin contractul nr. C981073 rezultă din CV-ul acestuia, publicat pe site-ul Departamentului (aici).

Deși a fost înștiințată asupra acestui element de incompatibilitate, Curtea de Apel Iași a păstrat în cauza ca specialist pe dl. Daniel Țabără, respingând cererea de recuzare. Fără nicio surpriza, prin punctul său de vedere, dl. Daniel Tabără a sprijinit poziția Chevron.

Curtea de Apel Iași a încălcat astfel flagrant dispozițiile Noului Cod de Procedură Civilă

Art. 332 (1) Experții pot fi recuzați pentru aceleași motive ca și judecătorii.

Art. 42 (1) Judecătorul este, de asemenea, incompatibil de a judeca în următoarele situații:

13) atunci când există alte elemente care nasc în mod întemeiat indoieli cu privire la imparțialitatea sa.

Asociația Salvați Bucureștiul va sesiza această gravă abatere procedurală Delegației Comisiei Europene pentru Mecanismul de Cooperare si Verificare (MCV), care va vizita România săptămâna viitoare.